32004R0797
L 125/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 797/2004 НА СЪВЕТА
от 26 април 2004 година
относно мерките за подобряване на общите условия за производство и търговия с пчелни продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност и по-специално членове 36 и 37 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
В резултат на съобщението от Комисията до Съвета и до Европейския парламент за пчеларството в Европа през 1994 година Съветът реши, че трябва да бъдат направени предложения за нов рамков регламент за пчеларството.
(2)
По този начин с Регламент (ЕО) № 1221/97 (3) Съветът определи общи правила, отнасящи се до мерките за подобряването на производството и търговията с пчелен мед.
(3)
След това Комисията изпрати на Съвета и на Европейския парламент доклади за прилагането на Регламент (ЕО) № 1221/97 през февруари 2001 година и януари 2004 година. Заключенията, направени от тези доклади, показват, че е необходимо мерките, предвидени с Регламент (ЕО) № 1221/97, да бъдат адаптирани към сегашното положение в сектора на пчеларството в Общността. Този регламент, следователно, би трябвало да бъде отменен и заменен с нов регламент.
(4)
Пчеларството е сектор на земеделието, основните функции на който са икономическата активност и развитието на селските райони, производството на пчелен мед и други пчелни продукти и поддържането на екологично равновесие.
(5)
Секторът се характеризира с разнообразие на условията за производство и добиви и с разпръснатост и множество икономически оператори както на етапа на производство, така и на етапа на търговия.
(6)
Като се държи сметка за разпространението на вароатозата през последните години в няколко държави-членки и проблемите, които това заболяване причинява на производството на мед, необходимо е действие от страна на Комисията, тъй като вароатозата не може напълно да бъде унищожена и трябва да бъде лекувана с одобрени продукти.
(7)
При тези обстоятелства и за да подобри производството и търговията с пчелни продукти в Общността, на всеки три години е необходимо да бъдат съставяни национални програми, обхващащи техническа помощ, борба с вароатозата, рационализация на подвижното пчеларство, управление на подновяване на пчелните кошери в Общността и сътрудничество относно изследователските програми в областта на пчеларството и пчелните продукти.
(8)
За да допълнят статистическите данни за сектора на пчеларството, държавите-членки следва да извършат проучване относно структурата на сектора, обхващащо както производството, така и търговията и ценообразуването.
(9)
Разходите на държавите-членки за изпълнение на ангажиментите, произтичащи от настоящия регламент, би трябвало да се поемат от Общността в съответствие с член 2, параграфи 2 и 3 от Регламент (ЕО) № 1258/1999 на Съвета от 17 май 1999 година относно финансирането на Общата селскостопанска политика (4).
(10)
Правилата за конкуренция по отношение на държавните помощи в областта на пчеларството би трябвало да се прилагат. Независимо от това изключение от правилата относно държавните помощи би трябвало да бъде направено по отношение на финансовия принос, осигурен от държавите- членки за мерките, които са предмет на подкрепа на Общ- ността в съответствие с разпоредбите на настоящия регла- мент, както и по отношение на специфични национални помощи за защита на пчелните стопанства, които са необлагодетелствани от структурни или природни условия или в рамките на програми за икономическо развитие, с изключение на тези, които ще бъдат предоставени за про- изводството или търговията. За такива държавни помощи би трябвало да бъдат установени специални правила.
(11)
Мерките, необходими за привеждане в действие на настоящия регламент, би трябвало да бъдат приети в съответствие с Решение 1999/468/ЕО на Съвета от 28 юни 1999 година за уреждане на процедурите за упражняване на изпълнителните правомощия, предоставени на Комисията (5),
ПРИЕ НАСТОЯЩИЯ РЕГЛАМЕНТ:
Член 1
1. Настоящият регламент определя мерките за подобряването на общите условия за производство и търговия с пчелни продукти.
За тази цел всяка държава-членка може да състави национална програма за период от три години, наричана по-нататък „програма в областта на пчеларството“.
2. За целите на настоящия регламент:
а)
„пчелен мед“ означава продуктът, определен в приложение I към Директива 2001/110/ЕО на Съвета от 20 декември 2002 г. относно пчелния мед (6);
б)
„пчелни продукти“ означава продуктите, определени в приложение I, точка 1 към Регламент (ЕО) № 1774/2002 на Европейския парламент и на Съвета от 3 октомври 2002 г., относно определянето на здравни правила, отнасящи се до вторични животински продукти, които не са предназначени за човешка консумация (7).
3. Членове 87, 88 и 89 от Договора се прилагат за помощи, предоставeни в сектора на пчелния мед и пчелните продукти. Независимо от това членове 87 и 89 от Договора не се прилагат:
а)
за финансовия принос, осигурен от държавите-членки, за мерки, които са предмет на подкрепа на Общността в съответствие с разпоредбите на настоящия регламент;
б)
за специфични национални помощи за защита на пчелните стопанства, които са необлагодетелствани от структурни или природни условия, или в рамките на програми за икономическо развитие, с изключение на тези, които ще бъдат предоставени в полза на производството и търговията.
Помощите, посочени в буква б), трябва да бъдат съобщени на Комисията от държавите-членки едновременно с техните програми в областта на пчеларството, предвидени в член 5.
Член 2
Мерките, които могат да бъдат включени в програмата в областта на пчеларството, са следните:
а)
техническа помощ за пчелари и организации на пчелари;
б)
борба срещу вароатозата;
в)
рационализация на подвижното пчеларство;
г)
мерки за подкрепа на лаборатории, извършващи физико-химичен анализ на пчелния мед;
д)
мерки за подкрепа на подновяването на пчелните кошери в Общността;
е)
сътрудничество със специализирани органи за осъществяването на практика на приложните изследователски програми в областта на пчеларството и пчелните продукти.
От програмите в областта на пчеларството се изключват мерките, финансирани съгласно Регламент (ЕО) № 1257/1999 на Съвета от 17 май 1999 г. относно подпомагане на развитието на селските райони от Европейския фонд за ориентиране и гарантиране на земеделието (ФЕОГА) (8).
Член 3
За да се ползват от частичното финансиране, предвидено в член 4, параграф 2, държавите-членки извършват проучване на производствената и маркетингова структура в сектора на пчеларството на тяхна територия. Това проучване се оповестява заедно с програмата в областта на пчеларството.
Член 4
1. Разходите, направени в съответствие с настоящия регламент, се считат за интервенции по смисъла на член 2, параграфи 2 и 3 от Регламент (ЕО) № 1258/1999 на Съвета.
2. Общността осигурява частично финансиране за програмите в областта на пчеларството, което е равно на 50 % от разходите, които се поемат от държавите-членки.
3. Разходите, отнасящи се до мерките, реализирани в рамките на програмите в областта на пчеларството, трябва да бъдат направени от държавите-членки най-късно до 15 октомври всяка година.
Член 5
Програмата в областта на пчеларството се съставя в тясно сътрудничество с представителните организации и пчеларските кооперативи. Тя се съобщава на Комисията, която я одобрява в съответствие с процедурата, определена в член 17 от Регламент (ЕИО) № 2771/75 на Съвета от 29 октомври 1975 г. относно общата организация на пазара на яйца (9).
Член 6
1. Комисията се подпомага от Управителния комитет за птичето месо и яйцата (наричан по-нататък „Комитета“), създаден в съответствие с член 16 от Регламент (ЕИО) № 2771/75 на Съвета относно общата организация на пазара на яйца.
2. Когато се прави позоваване на настоящия параграф, се прилагат член 4 и член 7 от Решение 1999/468/ЕО.
Периодът, предвиден в член 4, параграф 3 от Решение 1999/468/ЕО, се определя на един месец.
3. Комитетът приема свой процедурен правилник.
Член 7
Комисията представя на Европейския парламент и на Съвета доклад за прилагането на настоящия регламент на всеки три години.
Член 8
Регламент (ЕО) № 1221/97 се отменя.
Член 9
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 26 април 2004 година.